《送傅仲默登第归麻姑》
宋代·饶节

谢安中年不堪别，况我与子本末同。临川古郡著名数，麻姑且在邦域中。

与君同方复同术，十年共度齑盐日。一身烂漫天地中，万里风霜今白发。

南山之封木拱矣，此身万事相终始。何知迟暮犹羁旅，夜语对床辄三起。

君今先著祖生鞭，我穷未办买山钱。君行启我方寸乱，抱琴长歌声彻天。

西风萧萧木脱叶，表里家山落眉睫。为语淮南大小山，虽在侯门不弹铗。

作者简介：饶节（1065～1129），宋代诗僧。字德操，一字次守，自号倚松道人、倚松老人，出家后法名如壁。江西临川人，江西诗派重要诗人。就学于吕希哲，与谢逸、汪革、谢薖并称为“江西诗派临川四才子”。其诗淳真朴实，华而不绮，陆游称其为当时诗僧第一。